Radiodrama

Radionicu za radiodramu vodila je akademska kazališna redateljica Vedrana Vrhovnik.

Polazeći od definiranja samog pojma (radiodrama) voditeljica je nastojala pobliže ga približiti i na temelju raznih primjera objasniti svojim polaznicima. Prvi zadatak bio je odabir proznog teksta koji će se adaptirati u radiodramu. Čitajući razne dobivene primjere polaznici su pokušavali osmisliti kako bi ti tekstovi bili oživljeni kao radio adaptacija. Tekst koji su polaznici odabrali (Rudyard Kipling: Mačka koja šeta sama) prvo je napisan u obliku scenarija. Polaznici su smjeli mijenjati dijaloge, dodavati monologe, ali su pritom pazili da ne promijene tijek radnje.

Nakon što je scenarij bio gotov, slijedila je dramatizacija. Osim polaznika, u stvaranju radio drame su sudjelovala i djeca koja su svojim glasovima oživjela razne likove (mačku, psa, kravu, konja, šišmiša). Lokacije snimanja su se nalazile na raznim mjestima (nogometno igralište, škola, Aleja kestena i sl.) i pazilo se da se ne bi čuli zvukovi moderne tehnologije, odnosno zvuk automobila, kosilice i sl., jer se radnja radioigre odvijala davno u povijesti kad ništa od navedenog nije postojalo.

Za vrijeme snimanja bila je potrebna velika tišina polaznika jer se mnogo toga baziralo na zvukovima iz okoline ili na jeki. Oni bi davali dojam kao da se nalazimo u šumi ili spilji (jeka u školi). Uvijek se snimalo više verzija jedne scene kako se, u slučaju lošeg snimanja, pogreške u čitanju ili neželjenog zvuka, polaznici ne bi trebali vraćati na lokaciju i snimati istu scenu. Nakon što je snimanje završilo, slijedila je obrada scena na kompjuteru, odnosno, biranje najbolje verzije jedne scene, reduciranje glasnoće, dodavanje efekata… Iako zvuči kao lagan posao, ovaj dio je najzahtjevniji jer zahtijeva potpunu tišinu, koncentraciju i maštovitost da bi se što bolje, uz pomoć muzike i zvučnih efekata, postigao željeni efekt. Jedna scena preslušavala se više puta kako ne bi bilo prevelika tišina ili previše zvučnih efekata zbog kojih se dijalozi ne bi mogli dobro čuti. Nakon sedam dana rada stvorena je radio drama „Mačka koja je šetala sama“ koja je trajala 17 minuta. Svoje glasove likovima su dali Mark Petrač, Jakov Halapir, Matija Alojz Stuhne, Ema Ljubičić, Kruno Žnidarić, Mirjana Jukić, Mario Šimudvarac i Jelena Kolenko.

Jelena Kolenko